《课僮穫稻石塘冒雨归萝庄作》
清代·李锴

伧父磨镰清冷溪，深山晚稻收新菑。主人携瓢奚负米，田家作苦劳佚齐。

白沙红树不辞远，山烟水气潜相资。晦明呼吸生变态，岩雨淅沥吹凉飔。

泠泠空响泛清听，寒蛩暮雀咽不啼。滑苔古磴有蹉跌，浅草仄坂无污泥。

短蓑轻笠便利见，拄杖亦足扶倾危。少年江海累行役，汗漫今得平生奇。

归来妻孥笑沾湿，翻羹未足窥吾私。石楼倚啸暝云合，山空木落孤鸿飞。

作者简介：（1686—1755）清汉军正黄旗人，字铁君，号眉生，又号豸青山人、幽求子、焦明子。李辉祖子。尝充笔帖式，旋弃去。乾隆元年举鸿博，未中选。以岳丈大学士索额图声势煊赫，避去，隐于盘山豸峰下。诗亦脱俗，而刻意求高，不免有斧凿处。有《睫巢集》、《尚史》等。